
คำแถลงนโยบาย
ของ
นางอทิติ  เมฆสุวรรณ นายกเทศมนตรีตำบลอ่าวพะยูน
แถลงต่อสภาเทศบาลตำบลอ่าวพะยูน
วันที่  8   มกราคม   พ.ศ. ๒๕๕6
เรียน    
ท่านประธานสภาเทศบาลตำบลอ่าวพะยูน และสมาชิกสภาเทศบาลตำบลอ่าวพะยูน             
             
ทุกท่านที่เคารพ
           
ตามที่ ได้มีการเลือกตั้งนายกเทศมนตรีและสมาชิกสภาเทศบาลตำบลอ่าวพะยูน ในวันเสาร์ที่ 24 พฤศจิกายน ๒๕๕5  และคณะกรรมการการเลือกตั้ง มีมติในการประชุมครั้งที่ 140/๒๕๕5  เมื่อวันที่  19  ธันวาคม ๒๕๕5  ประกาศผลการเลือกตั้งสมาชิกสภาท้องถิ่นและผู้บริหารท้องถิ่น  ลงวันที่ 19 ธันวาคม ๒๕๕5 และได้ประชุมสภาเทศบาลตำบลอ่าวพะยูน ครั้งแรกไปแล้วเมื่อวันอังคารที่  25  ธันวาคม  ๒๕๕5   นั้น
            
บัดนี้ดิฉัน นางอทิติ  เมฆสุวรรณ นายกเทศมนตรีตำบลอ่าวพะยูน ขอแถลงนโยบายที่จะใช้ในการบริหารราชการของเทศบาลตำบลอ่าวพะยูนในช่วงระยะเวลา ๔ ปี ดิฉันจะดำเนินงานตามอำนาจหน้าที่ให้เป็นไปตามกฎหมาย ระเบียบ ข้อบังคับ เทศบัญญัติ และหนังสือสั่งการ ให้สอดคล้องกับนโยบายรัฐบาล นโยบายของกระทรวงมหาดไทย และนโยบายจังหวัดพัทลุง โดยยึดหลักการตามระบบประชาธิปไตย มีเจตนารมณ์ที่จะบริหารงานเทศบาลตำบลอ่าวพะยูนให้มีเสถียรภาพเกิดความมั่นคง ทั้งด้านเศรษฐกิจ สังคม และการเมืองการปกครอง ภายใต้อำนาจหน้าที่ที่กฎหมายกำหนด ทั้งนี้ในการบริหารงานจะดำเนินการเพื่อประโยชน์สุขอันสูงสุดของประชาชนชาวเทศบาลตำบลอ่าวพะยูน และจะเปิดโอกาสให้ประชาชนเข้ามามีส่วนร่วมในการบริหารจัดการ ร่วมคิด ร่วมทำ เช่น มีส่วนรวมในการจัดทำแผนพัฒนาฯ มีส่วนร่วมในการจัดทำงบประมาณ ให้มีการตรวจสอบและประเมินผลการปฏิบัติงาน รวมทั้งการเปิดเผยข้อมูลข่าวสารให้ประชาชนรับรู้รับทราบอย่างทั่วถึง เพื่อให้การบริหารราชการ เกิดประสิทธิภาพ เกิดประสิทธิผล และมีสมรรถนะสูงในการบริการประชาชน สามารถบรรลุวัตถุประสงค์ เป้าหมาย จึงได้กำหนดนโยบายการบริหารงานเทศบาลตำบลอ่าวพะยูน ไว้ดังนี้
นโยบายและแนวทางการพัฒนาเทศบาลตำบลอ่าวพะยูน
             
ในการกำหนดทิศทางการพัฒนานั้น คำนึงถึงพื้นฐานของเมืองที่ประชาชนอยู่สบายอย่างมีความสุข มีความมั่นคง ปลอดภัย และความสะดวกทั้งในด้านที่อยู่อาศัย ถนน ทางเท้า ท่อระบายน้ำ ไฟฟ้า สภาพแวดล้อมที่สะดวก มีการเชื่อมโยงวัฒนธรรม และวิถีชีวิตที่เหมาะสมของชุมชนแต่ละชุมชน มีการบริหารจัดการที่ดี เทคโนโลยีก้าวหน้า ทั้งทางเศรษฐกิจ สังคม การเมือง การบริหาร และทรัพยากร ธรรมชาติและสิ่งแวดล้อม ให้สอดคล้องกับแผนพัฒนาเศรษฐกิจและสังคมแห่งชาติ  โดยน้อมนำหลักปรัชญาของเศรษฐกิจพอเพียงที่เน้นการใช้คุณธรรมนำความรู้  และจะปฏิบัติตามบทบัญญัติของรัฐธรรมนูญแห่งราชอาณาจักรไทยอย่างเคร่งครัด  เพื่อบริหารพัฒนาเทศบาลได้อย่างต่อเนื่อง และสานต่องานเก่าที่ดำเนินการไปแล้ว และยังคงมีความจำเป็นต้องดำเนินการต่อไป รวมทั้ง เริ่มต้นงานใหม่ในการพัฒนาบนพื้นฐานของการมีส่วนร่วมของ
ประชาชน
จากแนวทางดังกล่าวจึงกำหนดเป็นนโยบายแบ่งเป็น  7  ภารกิจหลัก  ดังนี้
          
1. ดำเนินโครงการด้านโครงสร้างพื้นฐาน สาธารณูปโภค สาธารณูปการ ที่สำคัญ เพื่อตอบสนองความต้องการของประชาชน จะมีการสร้างและปรับปรุงถนนให้สวยงามเป็นหน้าตาของท้องถิ่น ระบบคูระบายน้ำ ต้องมีมาตรฐานสามารถระบายน้ำได้รวดเร็ว ไม่สร้างปัญหาน้ำท่วมขังในพื้นที่แต่ละชุมชน ระบบน้ำประปา จะต้องดำเนินการให้มีน้ำประปาที่สะอาดได้มาตรฐานน้ำประปาดื่มได้ใช้ทุกชุมชนอย่างทั่วถึงและมีประสิทธิภาพ ระบบไฟฟ้าทุกชุมชน จะต้องมีไฟฟ้าใช้ตลอดถึงไฟฟ้าส่องทางสาธารณตามถนนและซอยต่างๆ ที่มีความจำเป็นและเหมาะสมกับท้องถิ่น 

2. ความมั่นคงด้านคุณภาพชีวิต ให้ความสำคัญในการพัฒนาคน คนในเขตเทศบาลจะต้องได้รับการพัฒนาให้มีความพร้อม ทั้งด้านร่างกาย สติปัญญา คุณธรรม จริยธรรม รวมทั้งด้านเศรษฐกิจ มีความมั่นคงในอาชีพ ส่งผลให้การดำรงชีวิตอย่างมีศักดิ์ศรี และอยู่ร่วมกันอย่างสงบสุขมีความมั่นคงและยั่งยืนตลอดไป
         
3. ปรับปรุงภูมิทัศน์ภายในเขตเทศบาล ให้มีความร่มรื่น สวยงาม และน่าอยู่  
         
4. ส่งเสริมและสนับสนุนมาตรการต่างๆ เพื่อกระตุ้นเศรษฐกิจในภาพรวม ส่งเสริมการท่องเที่ยว พัฒนาแหล่งท่องเที่ยวเดิมที่มีอยู่แล้ว ทั้งแหล่งท่องเที่ยวทางธรรมชาติ ประวัติศาสตร์ วัฒนธรรม และแหล่งท่องเที่ยวที่มนุษย์สร้างขึ้น โดยเชื่อมโยงวิถีชีวิตของชุมชน  
         
5. ส่งเสริมเศรษฐกิจชุมชน เพื่อเพิ่มรายได้ให้กับประชาชน และเป็นการสร้างรายได้ให้กับท้องถิ่น
         
6. ส่งเสริมความเข้มแข็งให้กับครอบครัว ชุมชน โดยส่งเสริมและสนับสนุนให้มีการทำกิจกรรมร่วมกัน เพื่อช่วยเหลือซึ่งกันและกัน มีความเอื้ออาทร และการมีส่วนร่วมของประชาชนในการแก้ไขปัญหา และพัฒนาชุมชนเพื่อเป็นภูมิคุ้มกันปัญหาสังคม
         
7. ปรับเปลี่ยนทัศนคติ  ค่านิยม  ประสิทธิภาพ  และวิธีการทำงานของบุคลากร  โดยถือเอาประโยชน์ของประชาชนเป็นสำคัญ  รวมทั้งจิตใจที่มั่นคง  มุ่งมั่น  เสียสละ  ทุ่มเท  ร่วมคิดร่วมทำ เพื่อสร้างผลงานร่วมกันด้วยความรัก  สามัคคี
นโยบายด้านเศรษฐกิจ
        
มุ่งพัฒนาและส่งเสริมให้เทศบาลตำบลอ่าวพะยูน เป็นเทศบาลแห่งเศรษฐกิจที่มั่นคง  ภายใต้ความงดงามของวิถีชีวิตเศรษฐกิจพอเพียง   โดยบริหารจัดการดำเนินงานดังนี้
           
- จัดทำงบประมาณ โดยยึดถือยุทธศาสตร์การพัฒนาและจัดลำดับการใช้จ่ายงบประมาณตามความจำเป็นเร่งด่วนที่เหมาะสม ปรับลดรายจ่ายที่ไม่จำเป็น และนำงบประมาณที่ปรับลดไปลงทุนในโครงการและกิจกรรมที่กระตุ้นเศรษฐกิจและสร้างรายได้ให้ท้องถิ่น
          
- ปรับปรุงระบบการจัดเก็บภาษีให้ทั่วถึง ประหยัด สะดวก และโปร่งใส
          
- ส่งเสริมระบบเงินทุนหมุนเวียนในกองทุนต่างๆของชุมชน ทั้ง 6 ชุมชน
          
- ดำเนินการในด้านส่งเสริมและพัฒนาอาชีพอย่างยั่งยืน ให้สอดคล้องกับความต้องการ          ของตลาด และศักยภาพของประชาชนในท้องถิ่น เช่น การเลี้ยงปลา ค้าขาย การเกษตร การประมง ฯลฯ
          
- พัฒนาสถานที่สำคัญในเขตเทศบาลตำบลอ่าวพะยูน  ให้เป็นแหล่งท่องเที่ยว  เพื่อให้เป็นแหล่งสร้างรายได้ของท้องถิ่น และพัฒนาการท่องเที่ยวให้ได้มาตรฐานตลอดจนมุ่งเน้นสนับสนุนศิลปวัฒนธรรมท้องถิ่นเพื่อการท่องเที่ยว รวมทั้งเชื่อมโยงแหล่งท่องเที่ยวในบริเวณใกล้เคียง  มีการพัฒนาและบริหารจัดการสิ่งอำนวยความสะดวกเพื่อการท่องเที่ยว  เช่น ธุรกิจนำเที่ยว  ธุรกิจการขนส่ง  ธุรกิจการจำหน่ายสินค้าที่ระลึก  ธุรกิจที่พัก และพัฒนาบุคลากรทางการท่องเที่ยวให้มีประสิทธิภาพ  รวมทั้งส่งเสริมให้ประชาชน เข้ามามีส่วนร่วมในการบริหารจัดการ 
        
- ส่งเสริมสนับสนุนสินค้า OTOP เพื่อให้ประชาชนมีรายได้
นโยบายด้านความมั่นคงและคุณภาพชีวิต
      
- ส่งเสริมสถาบันครอบครัวให้เข้มแข็งเป็นสถาบันหลักของสังคม โดยร่วมกับสถาบันทางศาสนา สถาบันการศึกษา และสถาบันทางสังคมอื่นๆ ในการปลูกฝังค่านิยมและจิตสำนึกที่ดีรวมทั้งเปิดพื้นที่สาธารณะให้เด็กและเยาวชนได้แสดงออกอย่างสร้างสรรค์
       
- ร่วมมือป้องกัน ปราบปราม แก้ปัญหายาเสพติด
      
- ให้การสงเคราะห์ ดูแล และสนับสนุน ผู้สูงอายุ ผู้ด้อยโอกาส ผู้ยากไร้ ผู้พิการ หรือทุพพลภาพ  
       
- ส่งเสริม สนับสนุน ฟื้นฟู อนุรักษ์ ศิลปวัฒนธรรม ประเพณี และภูมิปัญญาท้องถิ่น และต่อยอดแหล่งเรียนรู้ทางวัฒนธรรมที่เป็นวิถีชีวิต ค่านิยมที่ดีงาม และความเป็นไทย เพื่อใช้ประโยชน์ในด้านการพัฒนาสังคม พัฒนาการท่องเที่ยว   

- ส่งเสริมการกีฬาเพื่อสุขภาพ โดยการเสริมสร้างโอกาสให้ประชาชนทุกกลุ่มได้ออกกำลังกายและ เล่นกีฬา สนับสนุนให้เด็ก เยาวชน และประชาชนเข้าร่วมการแข่งขันกีฬาในระดับท้องถิ่น ระดับอื่นๆ ตามความสามารถของนักกีฬา และมีการพัฒนาต่อยอด สู่ความเป็นเลิศ
นโยบายด้านการศึกษา ศาสนา และวัฒนธรรม
            
พัฒนาสนับสนุนการจัดการศึกษาของโรงเรียนในเขตเทศบาลและบุคลากรทางการศึกษา  ให้มีมาตรฐานเทียบเท่าโรงเรียนชั้นนำทั่วไป และพัฒนาเสริมสร้างเด็กและเยาวชน ตลอดจนประชาชนทุกคนให้มีความรู้ดี  สุขภาพดี  จิตใจดี อยู่ในสังคมอย่างมีความสุข และประสบความสำเร็จ  และพัฒนาเทศบาลตำบลอ่าวพะยูนสู่ความเป็นสังคมแห่งการเรียนรู้ เพราะการศึกษา สร้างคน สร้างชุมชน และสร้างชาติ โดยมีแนวการบริหารจัดการและดำเนินงาน ดังนี้
        
- ส่งเสริมและสนับสนุนให้ใช้หลักศาสนาในการดำรงชีวิต เพื่อสร้างคุณธรรม จริยธรรม
        
- สนับสนุนกิจกรรมสถานศึกษาด้านต่างๆ 
        
- ส่งเสริมการจัดการด้านการศึกษา และกระบวนการเรียนรู้ที่มีคุณภาพอย่างต่อเนื่องตลอดชีวิต
       
- เน้นคุณภาพ ประสิทธิภาพ และด้านคุณธรรม จริยธรรมในการบริหารจัดการการศึกษา
        
- พัฒนาระบบสารสนเทศและเทคโนโลยีทางด้านการศึกษา
        
- จัดตั้งคณะกรรมการบริหารหลักสูตรสถานศึกษา ซึ่งประกอบไปด้วยนักวิชาการผู้ทรงคุณวุฒิด้านการศึกษา นักจิตวิทยา และบุคลากรที่มีความเกี่ยวข้องในการจัดการศึกษา เพื่อจัดทำหลักสูตรที่มีความเหมาะสมกับการพัฒนาศักยภาพของเด็กตามวัย และเป็นหลักสูตรสอดคล้องกับวิถีชีวิตท้องถิ่น เพื่อส่งเสริมให้เด็กในเขตเทศบาลตำบลอ่าวพะยูนได้เติบโตเป็นคนดี มีคุณธรรม และเป็นคนเก่ง สามารถดำรงชีวิตอยู่ในสังคมได้อย่างมีความสุข

- มีการบริการ รับ – ส่ง เด็กนักเรียน         

- จะพัฒนาปรับปรุงสนามกีฬาในเขตเทศบาล และสนับสนุนให้เด็ก เยาวชน และประชาชน         เข้าร่วมการแข่งขันกีฬาในระดับท้องถิ่น ระดับอำเภอ ระดับจังหวัด และระดับอื่นๆ ตามความสามรถของนักกีฬา
นโยบายด้านสาธารณสุข
       
- จัดตั้งระบบการให้บริการเชิงรุก เช่น หน่วยตรวจสุขภาพตามชุมชน ให้บริการถึงบ้าน                 และชุมชน รถพยาบาลฉุกเฉิน 24 ชั่วโมง เพื่อให้บริการแก่ผู้ที่ประสบอุบัติเหตุและเจ็บป่วยฉุกเฉิน                      ณ จุดเกิดเหตุ
      
- จัดการอบรมและเพิ่มศักยภาพ แก่บุคลากรทางสาธารณสุข  เช่น อสม. เป็นการยกระดับความรู้ความสามารถของอาสาสมัคร 
  
- ส่งเสริมและพัฒนาท้องถิ่นให้เป็นเมืองที่สะอาด  สวยงาม  ปราศจากมลภาวะ เป็นท้องถิ่นที่น่าอยู่
     
- ส่งเสริมและพัฒนาระบบการให้บริการด้านสาธารณสุขที่ได้มาตรฐาน  ทั้ง 6 ชุมชน อย่างทั่วถึง
     
- ส่งเสริมและร่วมรณรงค์ในการป้องกันและแก้ไขปัญหายาเสพติด
      
- ส่งเสริม สนับสนุน การมีส่วนร่วมของประชาชนและชุมชนในเรื่องสาธารณสุขพื้นฐาน ส่งเสริมสนับสนุนบุคลากร อสม. เป็นการยกระดับความรู้ความสามารถ เพื่อยกระดับเป็น หมอน้อย ประจำชุมชน
     
- ส่งเสริมและสนับสนุนด้านโภชนาการแก่หญิงมีครรภ์ เด็กทารก พร้อมทั้งดำเนินกิจกรรมคุ้มครองและสร้างเสริมสุขภาพให้ประชาชน เพื่อให้ประชาชนมีสุขภาพดี
นโยบายด้านโครงสร้างพื้นฐาน
       
พัฒนา ปรับปรุง  และเพิ่มความสะดวกสบายแก่ประชาชนชาวเทศบาลตำบลอ่าวพะยูน ทุกคน โดยจัดให้มีน้ำไหล  ไฟสว่าง ทางดี สะอาด การจราจรสะดวก และปลอดภัย ดังนี้
         
- ปรับปรุงถนน  ตรอก  ซอย  ทางเท้า  คูระบายน้ำ  และขยายเส้นทางจราจร  ไฟฟ้า  ประปาให้ได้มาตรฐานครอบคลุมพื้นที่  เพื่ออำนวยความสะดวกให้แก่ประชาชน  และเพื่อเป็นการช่วยส่งเสริมสร้างภาพลักษณ์ของบ้านเมืองใหม่
         
- พัฒนาสถานที่สำคัญให้เป็นแหล่งเรียนรู้  และสถานที่ท่องเที่ยวเพื่อดึงดูดนักท่องเที่ยว
        
- ปรับปรุงสภาพภูมิทัศน์โดยรวมให้มีความร่มรื่น สวยงาม เพื่อให้เป็นเมืองน่าอยู่ น่าอาศัย
         
- สนับสนุนศูนย์กีฬาของชุมชน เพื่อให้เด็ก เยาวชน และประชาชนในเขตเทศบาลตำบลอ่าวพะยูนได้ใช้เวลาว่างให้เกิดประโยชน์ และเป็นการสร้างภูมิคุ้มกันจากสิ่งเสพย์ติดในชุมชน
นโยบายด้านการรักษาความปลอดภัยในชีวิตและทรัพย์สินของประชาชน
        
- ส่งเสริม สนับสนุนการมีส่วนร่วมของประชาชน ในการป้องกันอาชญากรรมและบรรเทาสาธารณภัย         ในชุมชนและท้องถิ่นของตนเอง โดยให้มีชุดรักษาความปลอดภัยประจำชุมชน
        
- เสริมสร้างประสิทธิภาพ  ศักยภาพของบุคลากร และเครื่องมือเครื่องใช้ในการป้องกันและบรรเทา        สาธารณภัย 
       
- เพิ่มศักยภาพและขีดความสามารถของ อปพร. ของกลุ่มอาสาสมัครต่างๆ ในท้องถิ่น
นโยบายด้านการบริหารจัดการบ้านเมืองที่ดี
      
มุ่งเน้นให้ประชาชนในเขตเทศบาลตำบลอ่าวพะยูน ผู้ประสานงานติดต่อราชการ ได้รับการบริการ          ที่เป็นเลิศ และเท่าเทียมกันด้วยการบริหารจัดการตามหลักธรรมาภิบาล ดังนี้
      
- ยึดหลักการบริหารแบบธรรมาภิบาล เป็นแนวทางการบริหารจัดการ
       
- ยึดแผนงานเป็นเครื่องมือในการปฏิบัติงาน กระจายทรัพยากรอย่างทั่วถึงและเป็นธรรม
       
- การดำเนินโครงการเป็นไปอย่างมีประสิทธิภาพประสิทธิผล ประชาชนได้รับบริการที่ดีมีคุณภาพได้มาตรฐานตามที่กำหนด
       
- นำระบบเทคโนโลยีสารสนเทศมาใช้ในการบริหารงาน และการบริการประชาชน เพื่อให้การบริการเป็นไปอย่างรวดเร็วและมีประสิทธิภาพ
       
- พัฒนาบุคลากร ยกระดับให้มีความรู้ ความสามารถ ทันต่อวิทยาการและเทคโนโลยีสมัยใหม่เพื่อเพิ่มประสิทธิภาพในการปฏิบัติงาน
       
- ปรับปรุงและพัฒนาการให้บริการแบบครบวงจร (One Stop Service)
       
- ส่งเสริมและสนับสนุนให้ประชาชนมีส่วนร่วมในการวางแผน ตรวจสอบ และประเมินผลการบริหารงานของเทศบาล

ดิฉัน ขอขอบคุณทุกท่าน ที่จะได้มีส่วนร่วมในการสนับสนุน และส่งเสริมการปฏิบัติงานตามนโยบายหรือโครงการตามที่ได้กำหนดไว้แล้ว และที่จะได้กำหนดต่อไป เพื่อแก้ไขปัญหาความเดือดร้อน สามารถตอบสนองความต้องการของประชาชน ให้ประสบผลสำเร็จด้วยดี ดิฉันมีความมุ่งมั่นที่จะดำเนินการ             ตามแนวนโยบาย  โดยขอชี้แจงว่า การกำหนดนโยบายของดิฉัน ที่แถลงมาแล้วนี้จะเป็นแนวทางดำเนินการ          ในระยะเวลา ๔ ปี ตามความเร่งด่วนของการแก้ไขปัญหาของเทศบาล และจะดำเนินการตามนโยบายจนบรรลุเป้าหมายที่กำหนดไว้ได้ ดิฉันขอให้ความเชื่อมั่นแก่สภาฯ ว่า จะบริหารราชการ ด้วยความซื่อสัตย์ สุจริตและ       ยึดประโยชน์สุขของประชาชนเป็นที่ตั้งอย่างแท้จริง  ขอบคุณค่ะ

                                                  (นางอทิติ   เมฆสุวรรณ)
                                             นายกเทศมนตรีตำบลอ่าวพะยูน
